b'\n_START_ARTICLE_\nReverberaci\xc3\xb3\n_START_PARAGRAPH_\nLa reverberaci\xc3\xb3 \xc3\xa9s un fenomen derivat de la reflexi\xc3\xb3 del so. _NEWLINE_Consisteix en una lleugera prolongaci\xc3\xb3 del so una vegada s\'ha extingit l\'original, a causa de les ones reflectides. Si aquestes ones reflectides arriben a l\'oient separades del so directe amb retard superior a 60 mil\xc2\xb7lisegons o d\'uns 20 metres, que \xc3\xa9s el valor de la persist\xc3\xa8ncia ac\xc3\xbastica, aleshores si s\xc3\xb3n prou intenses s\xc3\xb3n percebudes com un eco, en comptes de com a reverberaci\xc3\xb3._NEWLINE_Per a determinar com \xc3\xa9s la reverberaci\xc3\xb3 en un determinat recinte s\'utilitza un par\xc3\xa0metre f\xc3\xadsic conegut com a temps de reverberaci\xc3\xb3 que mesura la persist\xc3\xa8ncia del so en una sala despr\xc3\xa9s de cessar la font. En general, el temps de reverberaci\xc3\xb3 ser\xc3\xa0 m\xc3\xa9s gran com m\xc3\xa9s gran sigui l\'espai i com menys absorbents siguin les superf\xc3\xadcies que el limiten i el seu contingut. Aix\xc3\xad, per exemple, una habitaci\xc3\xb3 buida "ressona" m\xc3\xa9s que la mateixa habitaci\xc3\xb3 moblada (o sigui, t\xc3\xa9 un temps de reverberaci\xc3\xb3 m\xc3\xa9s llarg) perqu\xc3\xa8 els mobles, estores, cortines, ocupants, etc., absorbeixen so disminuint el temps de reverberaci\xc3\xb3.\n_START_SECTION_\nTemps de reverberaci\xc3\xb3\n_START_PARAGRAPH_\nEl temps de reverberaci\xc3\xb3 \xc3\xa9s el temps que transcorre en un determinat recinte, des que es produ\xc3\xafx un determinat so, fins que la intensitat d\'eixe so disminu\xc3\xafx una milion\xc3\xa8sima del seu valor original._NEWLINE_El f\xc3\xadsic Wallace Clement Sabine va desenvolupar una f\xc3\xb3rmula per a calcular el temps de reverberaci\xc3\xb3 (TR) d\'un recinte en qu\xc3\xa8 el material absorbent est\xc3\xa0 distribu\xc3\xaft de forma uniforme. Consistix a relacionar el volum de la sala (V) i l\'absorci\xc3\xb3 total (A) amb el temps que tarda el so a baixar 60 dB en intensitat, a partir que s\'apaga la font sonora._NEWLINE_La f\xc3\xb3rmula de Sabine despr\xc3\xa9s va ser millorada a l\'introduir un factor d\'absorci\xc3\xb3 (x) de l\'aire per a una determinada temperatura i humitat. Factor que t\xc3\xa9 gran import\xc3\xa0ncia si es tracta de grans recintes._NEWLINE_Cal tindre en compte que la f\xc3\xb3rmula de Sabine ni \xc3\xa9s l\'\xc3\xbanica, ni tampoc \xc3\xa9s absolutament fiable. Nom\xc3\xa9s es tracta d\'una de les f\xc3\xb3rmules m\xc3\xa9s utilitzades. Quan els enginyers encarregats del condicionament ac\xc3\xbastic la fan servir, ho fan nom\xc3\xa9s com una orientaci\xc3\xb3.'